
Kvelden forløp bedre enn ventet. Riktignok hadde hun vært litt spent på forhånd fordi det var lenge siden alle hadde sett hverandre. Men nå hadde uroen sluppet taket. Etter en ekstra sterk velkomstdrink, hvitvin til forretten, flere glass rødvin til varmretten og portvin til desserten, var stemningen høy rundt bordet. Kristian fortalte enda en vits om arbeidsgiveren sin, og lattersalvene runget mellom veggene i det gamle kalksteinshuset.

Utenfor vinduet lå vaiende kornåkre og enger der valmuene ennå hadde noen uker igjen til blomstring. Bortenfor åkrene glitret havet i den siste resten av kveldslyset.

Helena og Per hadde tatt noen dager fri og var dratt til hytta på Gotland i pinsen. De pleide å treffe Helenas barndomsvenner en kveld i løpet av denne helgen. I år var det andre pinsedag som passet for alle, og slik ble det.

Det var uvanlig kaldt for årstiden, rundt ti plussgrader. Vinden var frisk, og det ulte og pep i tretoppene.

Helena lo høyt av Per da han stemte i med «Gutesangen», en nidvise hun selv hadde lært ham, om gutta fra fastlandet som jaktet på Gotlandsjenter i sommerferien.

Rundt bordet falt alles stemmer inn i refrenget; Helenas bestevenninne Emma og hennes mann Olle, naboparet Eva og Rikard og Beata med sin nye mann John, som kom fra USA og var ny i selskapet. Kristian var den eneste som fortsatt var enslig. En flott fyr, men tilsynelatende evig ungkar. Hittil hadde han ikke engang bodd sammen med noen, trass i at han var fylt trettifem. Helena hadde mange ganger i årenes løp undret seg på hvorfor.

Stearinlysene brant i smijernslysestakene i vinduspostene, veden pep i den åpne peisen. Hunden lå på en fell på steingulvet og slikket potene, ga fra seg et høyt sukk og rullet seg sammen i det varme skinnet fra ild og lys.

Helena gikk ut på kjøkkenet for å trekke opp nok et par flasker vin.

Hun elsket det enkle huset; hun hadde vært der hver sommer siden hun var barn. Egentlig trengte hun og Per å være alene. Ha tid til å prate, være sammen uten mobiltelefoner, pc-er eller vekkerklokker. Det var nå likevel ikke galt med en middag med gamle venner, tenkte Helena og innså hvor sterkt hun savnet dem.

Hun ble dratt ut av funderingene ved at noen dro en finger langs ryggraden hennes.

– Hvordan går det? Kristians stemme var lav og innsmigrende bak henne.

– Bra, svarte hun og lo litt tilgjort idet hun snudde seg.

– Hvordan har dere det egentlig, du og Per?

Han kløp henne forsiktig i nesen. – Gjør han deg fortsatt lykkelig? Eller?

– Joda. Når en ikke kan få deg, får en ta det nestbeste, sa hun og gikk foran ham ut av kjøkkenet.

– Nå må vi danse, maste Beata, som så ut til å være i storform. Hun reiste seg fra bordet og begynte å rote i cd-skivene. Musikkanlegget var en av de få moderne tingene i rommet, og et absolutt vilkår for at Per skulle kunne tenke seg å tilbringe mer enn et døgn i huset.

Snart lød Håkan Hellström fra høyttalerne. Per fulgte Beatas eksempel og svingte seg rundt sammen med henne.

De andre kom seg også på beina og danset så gulvbjelkene dirret. Etterpå kunne ingen si når det skar seg. Plutselig dro Per Helena ut av Kristians favntak, og de forsvant ut på verandaen. Inne i huset fortsatte dansen.

Etter en stund for altandøra opp. Helena kom styrtende med hendene foran ansiktet og forsvant inn på toalettet. Hun blødde fra overleppen. Med ett slag var festgleden forvandlet til trykket forvirring.

John slo av musikken. Det ble stille i rommet. Bare hunden sto og bjeffet utenfor toalettet og knurret mot dem som sto nærmest, til Helena gløttet på døra og slapp den inn.

Kristian gikk ut for å prate med Per, og de andre fulgte etter.

Slaget kom så kjapt at han ikke rakk å reagere. Per fikk inn en fulltreffer like over nesebeinet.

Rikard og John grep tak i ham før han fikk sjansen til å slå igjen. De dro ham vekk fra verandaen og ut på den nattfuktige gressplenen. Vinden hadde løyet, og det lå en grå dis rundt dem. Emma og Beata tok seg av Helena. Eva hjalp Kristian med å legge på isomslag for å dempe hevelsen så godt det lot seg gjøre. Olle ringte etter drosjer. Festen var definitivt over.

